„Най-трудната професия. История на проституцията“ от Нилс Юхан Рингдал | Cineboom.eu - кино, книги, тв, светски новини
„Най-трудната професия. История на проституцията“ от Нилс Юхан Рингдал
В предколедните дни издателство „Емас“ пуска на пазара една неособено коледна, но затова пък прелюбопитна книга – „Най-трудната професия. История на проституцията“. Това е световна история на сексуалността, едно много специално пътуване през различните епохи и през спалните – надали има друга толкова увлекателна социална история.
От страниците на дебелия том оживяват в текст и образ жрици в храмовете на Шумер и Месопотамия, порнаи и хетери в Древна Гърция, зони в библейския Израил, „свободни“ жени в Древен Рим, хомосексуални оргии в древния свят, разкаяли се грешници, превърнати в светици, китайски наложници и японски гейши, войнишки блудници и улични проститутки в средновековна Европа, скъпи куртизанки и кралски фаворитки, момичета от викторианските бордеи и от салоните на Дивия запад, кокотки и демимонденки от Белепок, „бели робини“ в Латинска Америка и черни „втори съпруги“ в Африка, свободен секс в Полинезия, девадаси и ганики в Индия, проститутки от войнишки бордеи през двете световни войни, корейски „момичета за разтуха“, „германски момичета“, колгърли…
Историята на платената любов в хронологична последователност от началото на човешката цивилизация до днес.
Книгата е плод на дългогодишната изследователска дейност на норвежкия историк, философ и публицист Нилс Юхан Рингдал. Авторът обикаля света години наред със своя партньор – специалист по СПИН, който работи към Световната здравна организация. Това му дава възможността да базира своя труд освен на дълги издирвания в библиотеките на държавите, които посещава, също така и на лични контакти и наблюдения. Сведенията и анализът на причините и развитието на проституцията в различните епохи и части от света са единствени по рода си.
Българското издание е с прекрасно оформление – твърди корици, голям формат, богато илюстровано с цветни гравюри, картини, графики, снимки…